
Szakmai Beszámoló

Az alapítvány által működtetett kutya menhelyen elhelyezett állatok élelmezése, állatorvosi, állategészségügyi ellátása, örökbeadás: 
2010-ben 251 kutyát fogadtunk be, ebből 230 az esztergomi gyepmesteri telepről, 21 egyéb helyről került hozzánk. Ők többnyire balesetet szenvedett, azonnali állatorvosi ellátást igénylő vagy nagyon szorult helyzetben lévő állatok. 

Az állatok élelmezését az általunk vásárolt, illetve az adományként kapott élelemmel biztosítottuk.  

Az állatok ellátását főként a menhellyel szerződésben álló állatorvos végezte, illetve az ivartalanításokban más orvos is segítséget nyújtott. 

2010-ben 236 kutyát adtunk örökbe és elmondhatjuk, hogy a szigorúbb feltételek felállítása óta az örökbeadások sikeresebbek, kevesebb probléma merül fel a kihelyezés után.

 Minden kutyát egyedi azonosítóval ellátva és hat hónaposnál idősebb kor esetén ivartalanítva adunk örökbe. Ebben az évben 191 ebet és 31 macskát ivartalaníttattunk. 
Az esztergomi gyepmesteri telepre bekerülő kutyák eredeti gazdáját igyekszünk felkutatni és hazajuttatni minél többüket.  

Négy idős kutyánk van olyan elhelyezésben, hogy ellátásuk továbbra is az alapítvány feladata. 11 családot támogatunk a kutyatartásban, akik életkörülményeik megváltozása következtében kénytelenek lennének megválni kedvencüktől. 
A befogadott és örökbeadott kutyák nyilvántartásban szerepelnek és internetes honlapunk is  követi a befogadást és kiadást.
Felelős állattartásra való nevelés, ismeretterjesztés: 
A legnagyobb előrelépést ezen a téren a saját kutyaiskola megnyitása jelentette, melyet áprilistól látogathatnak a kutya tulajdonosok. Az iskola megnyitása sokat segít a problémás menhelyi kutyák rehabilitálásánál is. 
Rendezvényeinken nagyobb hangsúlyt fektettünk arra, hogy a gyerekeket szólítsuk meg.
Rendezvényeinken állatorvosi, tartási, ápolási, kiképzési tanácsadást szerveztünk szakemberek részvételével. 

Az év folyamán több iskolában jártunk előadást tartani a felelős állattartásról. Ezek az előadások, játékos foglalkoztatások az általános iskolások körében nagy sikert arattak. 

Lakossági ivartalanítási akciónk már hagyománynak örvend és sokat segít a szemléletformálásban. 2010-ben 136 saját kutyát és macskát ivartalaníttattak a gazdák alapítványunk és az akcióban részt vevő állatorvosok támogatásával. 

Rendezvények:
Két gazdikereső nyílt napot tartottunk. 

Megjelentünk több helyi és környező település rendezvényein – Pünkösdi vásár, Szent István Napok, Hídünnep, dorogi Kosbor Fesztivál, mogyorósbányai Nyárzáró Fesztivál

Májusban megrendeztük az immár nagy hagyománynak és érdeklődésnek örvendő Bogáncs Napot.

Kapcsolatok: 
Alapítványunk tagja a MÁTSZ-nak. Több állatvédő civil szervezettel ápolunk közvetlen kapcsolatot, egymás munkáját segítendő és továbbra is együttműködünk egy német állatvédő szervezettel is. 

Személyi feltételek, önkéntesek: 
A menhelyen élő kutyák ellátását hétköznap megbízási szerződés keretében egy kisvállalkozás, hétvégenként és ünnepekkor aktív tagjaink, önkénteseink biztosítják. 

Együttműködünk a Komárom-Esztergom megyei Kormányhivatal Párfogói Szolgálatával, ennek keretén belül közérdekű munkára ítélteket foglalkoztatunk főleg beruházási, karbantartási munkák végzéséhez. 
Jelenleg 6 aktív felnőtt, és kb. 11 aktív gyermek önkéntesünk segíti munkánkat. Ezen kívül nagyobb munkákhoz, rendezvényhez sok embert tudunk megmozgatni. 

Beruházások: 
2010-ben elkezdtük a szociális helyiség építését. Kialakítottunk három új kennelt, többet felújítottunk. 12 új kutyaólat készítettünk el. 
Elkezdtük a nem rozsdamentes vasanyagból készült kennelek felújítását.
Elkezdődött egy faépület építése, amely alkalmas a kutyaiskola eszközeinek biztonságos tárolására.
Jelen közhasznúsági jelentést a Felügyelő Bizottság előzetes véleményével egyetemben az alapítvány Kuratóriuma 2011. május 29-i ülésén elfogadta és egy példányát az ülés jegyzőkönyvéhez csatolta. A Közhasznúsági Jelentés az alapítvány honlapján közzétételre kerül, valamint megtekinthető az alapítvány Csapási dűlőben lévő menhelyén. 

Esztergom, 2011. május 29. 

                                                                                           Az Alapítvány Kuratóriuma

